## L’IVF i Labora posen en marxa una línia de finançament de 50 milions per a entitats que duguen a terme accions formatives

*** ​​​​​​Estes entitats poden accedir a través d’estos crèdits a l’acompte de les subvencions derivades de les accions formatives que desenvolupen
* L’import dels préstecs serà de fins al 80 % de la subvenció que tenen concedida**

El *Diari Oficial de la Generalitat Valenciana* (DOGV) ha publicat este dijous la convocatòria de la nova línia de finançament ‘IVF Labora Formació’, que està dirigida a centres, entitats i autònoms acreditats per Labora que duguen a terme accions formatives.

Labora publica anualment convocatòries per a la concessió de subvencions destinades a la realització d’accions formatives per a millorar la qualificació professional tant de desocupats com de persones ocupades a la Comunitat Valenciana.

En concret, la nova línia de l’Institut Valencià de Finances (IVF), que s’articula de manera similar a la que oferix este organisme per a entitats de caràcter social, ve a cobrir les necessitats de liquiditat que poden tindre estes entitats entre l’aprovació de la subvenció per part de Labora i el cobrament d’esta, un desfasament temporal que es deriva de la mateixa tramitació administrativa.

A través d’este nou producte financer, que està dotat amb 50 milions d’euros, l’IVF concedirà préstecs perquè estes entitats puguen accedir a l’acompte sobre els drets de crèdit derivats de les accions formatives que facen i de les subvencions atorgades per la Generalitat.

La línia de finançament ‘IVF Labora Formació’ permetrà a estes entitats accedir a préstecs de fins al 80 % de l’import de la subvenció que tenen concedida, en operacions de fins a 24 mesos i a un interés d’Euribor a un any, amb límit inferior del 0 %, més un marge del 2,20 %.

Fecha: 11/04/2024